text: 69 flygtninge har meldt sig hos politiet i Padborg 
  07 september 2015 kl. 04.12
  Søndag aften er der flere omgange kommet grupper af flygtninge og migranter med tog over landegrænsen til Padborg Station fra Tyskland. I alt har Syd- og Sønderjyllands Politi søndag aften og natten til mandag registreret og indkvarteret 69 personer.
  Det oplyser kommunikationsrådgiver hos Syd- og Sønderjyllands Politis, Helle Lundberg.
  Dansk politi havde på forhånd fået efterretninger fra Tyskland om, at der var flygtninge og migranter på vej - og at flere kunne følge efter.
  - Det er ikke det største antal, som vi nogensinde har registreret på et enkelt døgn - men det er et udsving fra gennemsnittet i den høje ende, siger kommunikationsrådgiver hos Syd- og Sønderjyllands Politis, Helle Lundberg, til TV SYD.
  De 69 personer er blevet indkvarteret på forskellige lokaliteter i Sønderjylland og skal mandag afhøres af politiet. Mange af de 69 har allerede givet udtryk for, at de ønsker at komme videre til Sverige.
  I alt mindst 320 flygtninge og migranter ankom søndag til Danmark med tog og færge. Langt de fleste via Rødby - og altså 69 over den syd- og sønderjyske landegrænse.
  